D Hethiter und anderi mit ene nööch verwandti indogermanischi Völcher, wie d Luwier und Palaier, sind scho im 3. Joortuusig v.Chr. in Anatolie iigwanderet. D Hethiter hend sich debii em obere Halys niderloo und nodisnoo di iihaimische Hattier verdrängt. Um 1700 v.Chr. isches em König Anitta glunge Kanis, dozmol di wichtigsti anatolischi Handelstadt zerobere. Vo sinene Noofolger isch nünt sichers bikannt, doch schiinet d Hethiter dör die Eroberig sich as politischi Macht zetabliert haa.